ཞིས་ཅིན་ཕིང་གིས་ཀྲུང་གོ་དང་ཝེ་ཐེ་ནམ་གྱི་འབྲེལ་བ་སྔར་བས་འཕེལ་རྒྱས་གཏོང་རྒྱུའི་ཐད་གྲོས་འགོ་བདུན་བཏོན་གནང་བ་སྟེ།གཅིག་ནི་མཐོ་རིམ་ཁྲིད་སྟོན་ལ་ཤུགས་སྣོན་བརྒྱབ་ནས་ཆབ་སྲིད་ཐད་ཕན་ཚུན་ཡིད་ཆེས་བྱེད་ཚད་ཟབ་ཏུ་གཏོང་དགོས།ཏང་གཉིས་དང་རྒྱལ་ཁབ་གཉིས་ཀྱི་འགོ་ཁྲིད་མི་སྣ་རྒྱུན་དུ་འབྲེལ་བ་བྱ་རྒྱུ་རྒྱུན་འཁྱོངས་བྱས་ནས་ཕྱོགས་གཉིས་པོའི་འབྲེལ་བ་འཕེལ་རྒྱས་འགྲོ་རྒྱུར་སྐུལ་འདེད་གཏོང་ཆེད་འཐབ་ཇུས་གལ་ཆེན་གྱི་ཁྲིད་སྟོན་ནུས་པ་འདོན་སྤེལ་བྱེད་དགོས་པ་དང་།གཉིས་ནི་ཏང་གཉིས་དབར་གྱི་མཉམ་ལས་ཟབ་ཏུ་བཏང་ནས་སྤེལ་རེས་དང་ཕན་ཚུན་དཔྱད་གཞིར་འཛིན་རྒྱུར་སྐུལ་འདེད་གཏོང་དགོས།ཏང་གཉིས་ཀྱི་འབྲེལ་བ་དེ་རྒྱལ་ཁབ་གཉིས་ཀྱི་འབྲེལ་བར་སྣེ་ཁྲིད་ཀྱི་ནུས་པ་གལ་ཆེན་ལྡན་ཡོད་པས་ཕྱོགས་གཉིས་པོས་ཕྱོགས་མང་དང་།ཁྱབ་ཁོངས་ཡངས་པ།རིམ་པ་མང་བ་བཅས་ཀྱི་འགྲོ་འོང་རྣམ་པ་གཏོད་པ་དང་ཏང་སྐྱོང་རྒྱལ་སྐྱོང་གི་མཉམ་མྱོང་སྤེལ་རེས་དང་དཔྱད་གཞིར་འཛིན་རྒྱུ་ཟབ་ཏུ་བཏང་སྟེ་ཐུན་མོང་ཐོག་སྲིད་སྐྱོང་ནུས་པ་དང་ཏང་འཛུགས་སྐྱོང་གི་ཚན་རིག་ཅན་གྱི་ཆུ་ཚད་མཐོ་རུ་གཏོང་དགོས།གསུམ་ནི་དངོས་ཕན་མཉམ་ལས་ཟབ་ཏུ་བཏང་ནས་འཐབ་ཇུས་འབྲེལ་མཐུད་བྱ་རྒྱུ་མགྱོགས་སུ་གཏོང་དགོས།ཕྱོགས་གཉིས་པོའི་མཉམ་ལས་མཛུབ་ཁྲིད་ཨུ་ལྷན་གྱི་སྤྱི་འདོམས་མཐུན་སྦྱོར་ནུས་པ་འདོན་སྤེལ་བྱས་ཏེ་རྒྱལ་ཁབ་གཉིས་ཀྱི་གཉིས་ཁེ་མཉམ་ལས་ཟབ་ཏུ་གཏོང་བ་དང་ཐུན་མོང་འཕེལ་རྒྱས་ལ་སྐུལ་འདེད་གཏོང་དགོས།བཞི་ནི་དམག་དཔུང་གཉིས་དབར་གྱི་འགྲོ་འོང་སྤེལ་རེས་རྒྱ་ཆེར་བཏང་ནས་བདེ་འཇགས་མཉམ་ལས་ཟབ་ཏུ་གཏོང་དགོས།ཕྱོགས་གཉིས་པོས་རྒྱལ་ཁབ་གཉིས་ཀྱི་ཁྲིམས་འཛིན་བདེ་འཇགས་སྤེལ་རེས་མཉམ་ལས་ཟབ་ཏུ་བཏང་སྟེ་མིང་རྟགས་བཀོད་ཟིན་པའི་མཉམ་ལས་ལམ་སྲོལ་དང་གྲོས་མཐུན་དོན་འཁྱོལ་བྱེད་དགོས།ལྔ་ནི་དམངས་ཁྲོད་དབར་གྱི་འགྲོ་འོང་ཟབ་ཏུ་བཏང་སྟེ་དམངས་འདོད་ཀྱི་རྨང་གཞི་བརྟན་དུ་གཏོང་དགོས།ཕྱོགས་གཉིས་པོས་རྒྱལ་ཁབ་གཉིས་ཀྱི་མི་དམངས་དང་ལྷག་པར་དུ་ན་གཞོན་མི་རབས་དབར་གྱི་འགྲོ་འོང་ཟབ་ཏུ་བཏང་ནས་སློབ་གསོ་དང་།རིག་གནས།གསར་འགྱུར།ཡུལ་སྐོར།ལུས་རྩལ་སོགས་ཁྱབ་ཁོངས་ཀྱི་མཉམ་ལས་ལ་ཤུགས་སྣོན་རྒྱག་དགོས།དྲུག་ནི་ཕྱོགས་འགལ་དོ་དམ་ཚོད་འཛིན་འོས་འཚམ་བྱས་ནས་མཚོ་ཐོག་མཉམ་ལས་ལ་སྐུལ་འདེད་གཏོང་དགོས།ཕྱོགས་གཉིས་པོས་འཐབ་ཇུས་འབྲེལ་བར་ཤུགས་སྣོན་རྒྱག་པ་དང་ཕན་ཚུན་ཡིད་ཆེས་བྱ་རྒྱུ་མུ་མཐུད་ཟབ་ཏུ་བཏང་སྟེ་མཚོ་ཐོག་གནད་དོན་ཐག་གཅོད་བྱ་ཆེད་ཆབ་སྲིད་ཀྱི་རྨང་གཞི་བརྟན་པོ་འདིང་བ་དང་ཆབས་ཅིགམཚོ་ཐོག་གི་ཐུན་མོང་གསར་སྤེལ་དང་མཉམ་ལས་ལ་སྐུལ་འདེད་གཏོང་དགོས།བདུན་ནི་རྒྱལ་སྤྱིའི་མཐུན་སྦྱོར་ལ་ཤུགས་སྣོན་བརྒྱབ་ནས་ཐུན་མོང་གི་ཁེ་ཕན་སྲུང་སྐྱོང་བྱེད་དགོས།ཀྲུང་གོ་ཕྱོགས་ཀྱིས་ཝེ་ཐེ་ནམ་གྱིས་ལོར་ཨེ་ཤེ་ཡ་དང་ཞི་བདེ་རྒྱ་མཚོ་ཆེ་མོའི་དཔལ་འབྱོར་མཉམ་ལས་རྩ་འཛུགས་འགོ་ཁྲིད་མི་སྣའི་དངོས་གཞི་མིན་པའི་ཚོགས་འདུ་འཚོག་རྒྱུར་རྒྱབ་སྐྱོར་བྱ་རྒྱུ་བཅས་རེད།